Tuinroetedam 9% water kwyt weens konstruksiewerk | Netwerk24
Tuinroetedam 9% water kwyt weens konstruksiewerk
Deur Jackie Kruger 07 Mei 2019 21:24
Altesaam 9% water van die Tuinroetedam in George moet uitgetap word sodat bouwerk kan begin om die oorloop van die dam te verhoog.
Die dam is tans 89% vol. Die kontrakteur sal volgende week op die bouterrein wees waarna die omliggende terrein vir die publiek gesluit sal wees, sê die George-munisipaliteit in 'n verklaring.
Die oorloop van die Tuinroetedam in George. Foto: Verskaf
Volgens die munisipaliteit sal die gebied nie omhein word nie, maar kennisgewingborde sal aangebring word om die publiek oor die konstruksie in te lig.
Die munisipaliteit sê alvorens bouwerk kan begin moet die damvlak eers verminder word tot minstens 80% sodat die kontrakteur die konstruksie-gebied kan bereik wat nog onder water is. Die dam is tans 89% vol.
Afhangend van die weer sal die water volgende week uitgetap word en uitvloei na die Kaaimansrivier vir drie tot ses dae. Die vrystelling van die water hou nie enige gevaar vir eiendomseienaars of bedrywighede stroomaf nie, maar belanghebbendes sal vooraf ingelig word.
Trevor Botha, George se munisipale bestuurder, sê dit is nie ideaal om ter enige tyd water te verloor nie, en die veiligheid van mense wat onder die dam werk is essensieel.
"Ons het gehoop om 'n buffer- of 'n hou-dam te skep, maar die omvang van die projek maak nie daarvoor voorsiening nie. Maar die munisipaliteit sal die damvlak monitor en bestuur en enige voorsiening-kwessies sal vroegtydig aandag kry."